CELEX: 
Language: sk
Date: 2020-10-30 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha III k nariadeniu Európskeho parlamentu a Rady (EÚ) 2018/848, pokiaľ ide o určité informácie, ktoré sa majú poskytovať v súvislosti s označovaním produktov ekologickej poľnohospodárskej výroby

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Po prijatí nového nariadenia o ekologickej poľnohospodárskej výrobe je potrebné prijať delegované nariadenie, ktorým sa mení nariadenie (EÚ) 2018/848 o podrobných pravidlách výroby ekologických produktov (produktov ekologickej poľnohospodárskej výroby), ktoré súvisia so zberom, balením, prepravou a skladovaním neekologických krmív a zmesí osiva krmovín, ktoré sa môžu používať v ekologickej poľnohospodárskej výrobe v súlade s nariadením (EÚ) 2018/848. Je potrebné, aby výrobcovia boli o zložení takýchto produktov dôkladne informovaní s cieľom dosiahnuť súlad s pravidlami ekologickej poľnohospodárskej výroby.
            
            
               2.KONZULTÁCIE PRED PRIJATÍM AKTU
            
            
               O tomto akte prebehli podrobné diskusie s členskými štátmi v rámci skupiny expertov na ekologickú poľnohospodársku výrobu, ako aj s hlavnými organizáciami zastupujúcimi odvetvie ekologickej poľnohospodárskej výroby, konkrétne s IFOAM, COPA-COGECA a EOCC. Pri vypracovaní týchto pravidiel GR AGRI úzko spolupracovalo s inými generálnymi riaditeľstvami v oblastiach ich špecifických odborných znalostí. Okrem toho boli informovaní aj partneri v rámci WTO a uskutočnila sa verejná konzultácia. V nadväznosti na verejnú konzultáciu sa tento akt mierne zmenil s cieľom zvýšiť právnu istotu, pokiaľ ide o možné použitia zmesí osiva okrem zmesí osiva krmovín bez toho, aby bola dotknutá smernica 66/401/EHS, a pokiaľ ide o možné alternatívne použite sprievodného dokumentu namiesto etikety v prípade krmiva. 
            
            
            
               3.PRÁVNE PRVKY DELEGOVANÉHO AKTU
            
            
               Týmto delegovaným aktom sa stanovujú dodatočné pravidlá týkajúce sa balenia a prepravy krmív a zmesí osiva krmovín k iným prevádzkovateľom alebo do iných jednotiek.
            
            
               DELEGOVANÉ NARIADENIE KOMISIE (EÚ) …/…
            
            
               z 30. 10. 2020,
            
            
               ktorým sa mení príloha III k nariadeniu Európskeho parlamentu a Rady (EÚ) 2018/848, pokiaľ ide o určité informácie, ktoré sa majú poskytovať v súvislosti s označovaním produktov ekologickej poľnohospodárskej výroby
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007
                  1
               , a najmä na jeho článok 23 ods. 2 písm. a),
            
            
               keďže:
            
            
               (1)V kapitole III nariadenia (EÚ) 2018/848 sa stanovujú pravidlá výroby uplatniteľné na ekologickú poľnohospodársku výrobu, zatiaľ čo v prílohe III k uvedenému nariadeniu sa okrem iného stanovujú pravidlá na balenie a prepravu produktov ekologickej poľnohospodárskej výroby a produktov z konverzie. V bode 2.1 uvedenej prílohy sa konkrétne vyžaduje, aby sa určité informácie uvádzali na etikete alebo v sprievodnom dokumente.
            
            
               (2)Kŕmenie hospodárskych zvierat a vodných živočíchov krmivom z ekologickej poľnohospodárskej výroby je jednou zo zásad ekologickej poľnohospodárskej výroby. Pravidlá výroby však za určitých podmienok umožňujú používanie určitých neekologických kŕmnych surovín a kŕmnych surovín vyrobených v období konverzie. 
            
            
               (3)S cieľom dosiahnuť súlad s pravidlami ekologickej poľnohospodárskej výroby by prevádzkovatelia mali byť náležite informovaní, pokiaľ ide o krmivá, ktoré používajú. Mali by predovšetkým vedieť, či je dané krmivo v ekologickej poľnohospodárskej výrobe povolené, aké je jeho presné zloženie a aký je podiel ekologických a neekologických zložiek a zložiek z konverzie v krmive.
            
         
         
            
               (4)Rastlinný množiteľský materiál vrátane osiva, ktorý sa používa na ekologickú poľnohospodársku výrobu rastlín alebo rastlinných produktov, musí byť ekologický v súlade s časťou I bodom 1.8.1 prílohy II k nariadeniu (EÚ) 2018/848. Z dôvodu nedostupnosti ekologického rastlinného množiteľského materiálu v prípade určitých druhov, poddruhov alebo odrôd sa však v časti I bode 1.8.5 uvedenej prílohy za určitých podmienok umožňuje použitie rastlinného množiteľského materiálu z konverzie a stanovuje povolenie na používanie neekologického rastlinného množiteľského materiálu.
            
            
               (5)Podľa smernice Rady 66/401/EHS
                  2
                sa osivo v zmesiach rôznych rodov, druhov alebo odrôd krmovín môže uvádzať na trh za predpokladu, že sa na úradnej náveske uvádza okrem iného hmotnostná koncentrácia rôznych zložiek podľa jednotlivých druhov, a prípadne podľa odrôd.
            
            
               (6)Vzhľadom na význam používania zmesí osiva krmovín na dosiahnutie vysokej výživovej kvality krmiva, a to aj v prípadoch, keď nie sú určené na použitie ako krmoviny, na zlepšenie prispôsobivosti rastlín regionálnym agronomickým podmienkam a na zvýšenie úrodnosti a biodiverzity pôdy, najmä v prípade, keď sa zmesi osiva používajú pri agronomických postupoch na ochranu pôdy a vody, ako sú krycie plodiny, a vzhľadom na nedostatok dostupného ekologického osiva alebo osiva z konverzie, je možné použiť zmesi osiva v súlade s pravidlami ekologickej poľnohospodárskej výroby, a to aj vtedy, ak obsahujú ekologické osivo, osivo z konverzie a povolené neekologické osivo rôznych rastlinných druhov. Na uvedený účel by mali byť pre používateľov k dispozícii presné informácie o prítomnosti a množstve ekologických zložiek a zložiek z konverzie v zmesiach, a to bez toho, aby boli dotknuté požiadavky a informácie požadované podľa smernice 66/401/EHS. 
            
            
               (7)Na etikete balenia takýchto zmesí by sa však malo takisto uvádzať, že ich použitie je povolené len v rozsahu povolenia vydaného podľa časti I bodu 1.8.5 prílohy II k nariadeniu (EÚ) 2018/848, a teda len na území členského štátu príslušného orgánu, ktorý povolenie udelil. 
            
            
               (8)S cieľom podporiť používanie ekologického osiva a osiva z konverzie a zabezpečiť harmonizovanú kvantitatívnu minimálnu prahovú hodnotu je okrem toho vhodné stanoviť minimálnu celkovú hmotnostná koncentráciu ekologického osiva a osiva z konverzie, ktoré by mali byť súčasťou zmesi, keď sa na etikete uvedie odkaz na ekologické a neekologické zložky.
            
            
               (9)Bod 2.1 prílohy III k nariadeniu (EÚ) 2018/848 by sa preto mal zodpovedajúcim spôsobom zmeniť.
            
            
               (10)V záujme jasnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
            
            
               PRIJALA TOTO NARIADENIE:
            
            
               Článok 1
            
            
               Bod 2.1 prílohy III k nariadeniu (EÚ) 2018/848 sa mení v súlade s prílohou k tomuto nariadeniu. 
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 1. januára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 30. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 150, 14.6.2018, s. 1.
               
               
                  
                     (2)
                  
                        Smernica Rady 66/401/EHS zo 14. júna 1966 o uvádzaní osiva krmovín na trh (Ú. v. ES 125, 11.7.1966, s. 2298).
               
            
      
    ---documentbreak--- 
      
         
         
            
               PRÍLOHA 
            
            
               V prílohe III k nariadeniu (EÚ) 2018/848 sa bod 2.1 nahrádza takto:
            
            
               „2.1. 
                     Informácie, ktoré sa majú poskytnúť
            
            
               2.1.1
                     Prevádzkovatelia zabezpečia, aby sa produkty ekologickej poľnohospodárskej výroby a produkty z konverzie prepravovali k iným prevádzkovateľom alebo do iných jednotiek vrátane veľkoobchodníkov a maloobchodníkov iba vo vhodnom balení, v kontajneroch alebo vo vozidlách uzatvorených spôsobom, ktorý zabraňuje zmene obsahu vrátane zámeny bez manipulácie s uzáverom alebo bez jeho poškodenia, a označených etiketou, na ktorej sa bez toho, aby boli dotknuté akékoľvek iné údaje vyžadované právnymi predpismi Únie, uvádzajú tieto údaje:
            
            
               a)meno a adresa prevádzkovateľa, a ak sa odlišujú, tak meno a adresa vlastníka alebo predajcu produktu;
            
            
               b)názov produktu;
            
            
               c)názov alebo číselný kód štátnej inšpekčnej organizácie alebo súkromnej inšpekčnej organizácie, ktorej prevádzkovateľ podlieha a
            
            
               d)v náležitých prípadoch identifikačná značka dávky v súlade s identifikačným systémom schváleným na vnútroštátnej úrovni alebo dohodnutým so štátnou inšpekčnou organizáciou alebo súkromnou inšpekčnou organizáciou, ktorá umožňuje prepojiť dávku so záznamami uvedenými v článku 34 ods. 5.
            
            
               2.1.2
                     Prevádzkovatelia zabezpečia, aby kŕmne zmesi povolené v rámci ekologickej poľnohospodárskej výroby prepravované k iným prevádzkovateľom alebo do iných podnikov vrátane veľkoobchodníkov a maloobchodníkov boli označené etiketou, na ktorej sa okrem akýchkoľvek iných údajov vyžadovaných právnymi predpismi Únie uvádzajú tieto údaje:
            
            
               a)informácie uvedené v bode 2.1.1;
            
            
               b)v prípade potreby hmotnostný zlomok sušiny:
            
            
               i) celkový percentuálny podiel kŕmnych surovín z ekologickej poľnohospodárskej výroby;
            
            
               ii) celkový percentuálny podiel kŕmnych surovín vyrobených v období konverzie;
            
            
               iii) celkový percentuálny podiel kŕmnych surovín, na ktoré sa nevzťahujú body i) a ii);
            
            
               iv) celkový percentuálny podiel krmiva poľnohospodárskeho pôvodu;
            
            
               c)v prípade potreby názvy kŕmnych surovín z ekologickej poľnohospodárskej výroby;
            
            
               d)v prípade potreby názvy kŕmnych surovín vyrobených v období konverzie a
            
            
               e)v prípade kŕmnych zmesí, ktoré nemožno označiť v súlade s článkom 30 ods. 6, údaj o tom, že takéto krmivo sa môže používať v ekologickej poľnohospodárskej výrobe v súlade s týmto nariadením.
            
            
               2.1.3
                     Bez toho, aby bola dotknutá smernica 66/401/EHS, prevádzkovatelia zabezpečia, aby sa na etikete na obale zmesi osiva krmovín s obsahom ekologického osiva a osiva z konverzie alebo neekologického osiva určitých druhov krmovín, v prípade ktorého bolo vydané povolenie na základe príslušných podmienok stanovených v časti I bode 1.8.5 prílohy II k tomuto nariadeniu, uvádzali informácie o presných zložkách zmesi podľa hmotnostnej koncentrácie každého druhu v zložke, a ak je to vhodné, aj odrôd.
            
         
         
            
               Okrem príslušných požiadaviek podľa prílohy IV k smernici 66/401/EHS musia uvedené informácie okrem údajov vyžadovaných v prvom odseku tohto bodu zahŕňať aj zoznam druhov tvoriacich zložku v zmesi, ktoré sú označené ako ekologické druhy alebo druhy z konverzie. Minimálna celková hmotnostná koncentrácia ekologického osiva a osiva z konverzie v zmesi musí byť najmenej 70 %. 
            
            
               Ak zmes obsahuje neekologické osivo, musí etiketa zahŕňať aj toto vyhlásenie: „Používanie zmesi je povolené len v rozsahu povolenia a na území členského štátu príslušného orgánu, ktorý povolil používanie tejto zmesi v súlade s bodom 1.8.5 prílohy II k nariadeniu (EÚ) 2018/848 o ekologickej poľnohospodárskej výrobe a označovaní produktov ekologickej poľnohospodárskej výroby.“
            
            
               Informácie uvedené v bodoch 2.1.1 a 2.1.2 sa môžu uvádzať výlučne v sprievodnom dokumente, ak taký dokument možno bez pochýb spojiť s balením, kontajnerom alebo dopravou produktu vozidlom. Tento sprievodný dokument musí obsahovať informácie o dodávateľovi alebo dopravcovi.“